Alfred Eisenstaedt

**Alfred Eisenstaedt** (6 Desember 1898 - 23 Augustus 1995) was 'n Duits gebore Amerikaanse fotograaf en fotojoernalis. Hy het sy loopbaan voor die Tweede Wêreldoorlog in Duitsland begin, maar het bekend geword as 'n fotograaf vir die tydskrif *Life* nadat hy na Amerika verhuis het. Meer as 90 van sy foto's het op *Life* se voorblaaie verskyn, en meer as 2&nbsp;500 van sy fotoreekse is gepubliseer.

Onder sy bekendste foto's is die een van 'n verpleegster in 'n matroos se arms wat op 14 Augustus 1945 in New York geneem is terwyl die oorwinning oor Japan in die Tweede Wêreldoorlog gevier is. Hy is verder veral bekend vir sy onvergeetlike foto's van belangrike mense in die nuus, asook vir sy steelfoto's wat hy met 'n klein 35&nbsp;mm-Leica geneem het, meestal in natuurlike lig. Sy familie was Joods en het in 1906 na Berlyn verhuis. Eisenstaedt is van sy kindertyd af betower deur fotografie en het op 11-jarige ouderdom begin foto's neem. In die Eerste Wêreldoorlog het hy in die Duitse weermag gedien en in 1918 is hy gewond. Terwyl hy in die 1920's in Duitsland gewerk het, het hy as vryskut begin foto's neem vir die Pacific and Atlantic Photos se kantoor in Berlyn. Dit is in 1931 deur Associated Press oorgeneem.

## Professionele fotograaf
Eisenstaedt het in 1929 'n voltydse fotograaf geword toe hy deur Associated Press in diens geneem is, en sy talent is binne sy eerste jaar as fotograaf geloof. Hy het ook vir *Illustrierte Zeitung* gewerk wat uitgegee is deur Ullstein Verlag, destyds die grootste uitgewery in die wêreld.

In 1935 het fascistiese Italië se naderende inval in Ethiopië gelei tot nuwe internasionale belangstelling in Ethiopië. Terwyl hy vir *Berliner Illustrierte Zeitung* gewerk het, het Eisenstaedt meer as 3&nbsp;500 foto's in Ethiopië geneem voordat hy na die VSA geïmmigreer het. Hier het hy by *Life* aangesluit, maar hy het die volgende jaar na Ethiopië teruggekeer om nog foto's te neem.

Die verdrukking van Jode in Duitsland het Eisenstaedt se familie genoop om na die VSA te immigreer. 

In 1936 het die stigter van *Time*, Henry Luce, *Life* gekoop en Eisenstaedt, wat reeds in Europa bekendheid verwerf het met sy werk, Hy het tot in 1972 'n *Life*-fotograaf gebly en bekendheid verwerf met sy fotojoernalisme oor veral nuusgebeure en bekendes.

### Martha's Vineyard
thumb|240px|Eisenstaedt neem op Martha's Vineyard foto's van die Clinton-gesin.
Eisenstaedt, wat onder sy goeie vriende as "Eisie" bekend was, het 50 jaar lank sy jaarlikse somervakansies in Augustus op die eiland Martha's Vineyard deurgebring. In dié tyd het hy fotografiese eksperimente in natuurlike lig uitgevoer, met verskillende lense, filters en prismas. Hy was lief vir Martha's Vineyard se fotogeniese vuurtoring en was die fokus van geldinsamelaars van die Vineyard Environmental Research Institute (VERI) vir die vuurtoring.

Twee jaar voor sy dood het Eisenstaedt oudpresident Bill Clinton, sy vrou, Hillary, en dogter, Chelsea, op Martha's Vineyard afgeneem. 'n Foto van die geleentheid is geneem en het op 13 September 1993 in die tydskrif *People* verskyn.

## Latere lewe en dood
Eisenstaedt het vir die res van sy lewe in New York gewoon. Tot kort voor sy dood het hy elke dag van sy huis na *Life* se kantore gestap.

In 1989 is die Amerikaanse Nasionale Kunstemedalje deur die destydse president George H.W. Bush tydens 'n seremonie by die Withuis aan hom toegeken. Eisenstaedt is op 23 Augustus 1995 om middernag oorlede, op 96-jarige ouderdom.

## Verwysings
## Skakels
* Eisenstaedt-biografie
* Encyclopædia Britannica